L'Ajuntament de Bétera fomenta les pràctiques d'estudiants en els diferents departaments municipals
10 de abril de 2024

• Aquesta setmana s'han incorporat quatre beterenses que cursen diferents graus de Formació Professional en diferents centres educatius.

• El Consistori signa convenis amb nombrosos centres a fi de facilitar l'accés dels veïns i veïnes a les seues pràctiques formatives en l'àmbit de l'administració local.

Les pràctiques formatives són fonamentals i l'Ajuntament de Bétera, conscient de la seua importància, continua implementant polítiques de personal i formació que revertisquen en la ciutadania oferint oportunitats formatives que redunden en un adequat accés al món laboral dels joves beterenses. En eixe sentit, continua acollint a estudiants perquè prenguen un primer contacte amb el món laboral i coneguen les possibilitats professionals dins de l'administració local.

“Facilitem l'accés a les pràctiques formatives entre els veïns i veïnes de Bétera amb l'objectiu que, estudien o no en el nostre municipi, puguen desenvolupar els seus coneixements teòrics en l'administració pública i no tinguen la necessitat de desplaçar-se fora de Bétera per a posar-los en pràctica”, ha afirmat l'Alcaldessa de Bétera, Elia Verdevío.

Així mateix, la regidora de Personal, Marisa Silvestre, ha volgut agrair “la implicació de tota la plantilla municipal per acollir a aquests estudiants en els seus departaments i facilitar-los la seua formació pràctica ja que són els que possibiliten l'aprenentatge d'aquests joves estudiants”.

Unes declaracions que han emés durant la benvinguda que els han donat als quatre joves que s'han incorporat recentment als departaments d'Esports, Arxiu, Gestió Tributària i Alcaldia. Tres d'aquests joves veïns de Bétera provenen de l'IES Les Alfàbegues i estan cursant el cicle formatiu de grau bàsic de serveis administratius. Mentre que una altra veïna estudia el grau mitjà de gestió administrativa en el centre Sant Jaume Apòstol de Montcada.

Els 4 estudiants exerciran funcions pròpies a les seues especialitats acadèmiques durant uns mesos per a completar els seus estudis de cara a una futura inserció laboral i comptar amb una primera experiència professional.

A més, a final de mes es preveu que s'incorporen nous estudiants a la plantilla municipal per a posar en pràctica els seus coneixements teòrics.

Bétera et beca

Al seu torn, la regidora de Personal també ha volgut avançar que “ja s'està treballant en la convocatòria 2024 del programa Bétera Et Beca que permet a joves estudiants de Bétera de diferents graus universitaris i de formació professional realitzar pràctiques remunerades en diferents àrees i departaments de l'Ajuntament durant els mesos de Juliol i Agost”.

Una iniciativa que es repeteix, any rere any, donat el seu alt índex de participació i èxit, i que suposa una oportunitat formativa per als estudiants de Bétera.